CELEX: 32009D0103
Language: da
Date: 2008-11-04 00:00:00
Title: 2009/103/EF: Rådets beslutning af 4. november 2008 om gensidig bistand til Ungarn

6.2.2009   
            
            
               DA
            
            
               Den Europæiske Unions Tidende
            
            
               L 37/7
            
         
      RÅDETS BESLUTNING
   
   af 4. november 2008
   om gensidig bistand til Ungarn
   (2009/103/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 119,
   under henvisning til henstilling fra Kommissionen, forelagt efter høring af Det Økonomiske og Finansielle Udvalg, og
   ud fra følgende betragtninger:
   
               (1)
            
            
               Siden midten af 2006 har de ungarske myndigheder gjort en stor indsats for at korrigere landets akkumulerede eksterne og interne ubalancer. Til trods for de konkrete resultater, der er nået i de sidste to år, herunder en stor nedbringelse af det offentlige underskud og et gradvist fald i underskuddet på de løbende poster, er de ungarske finansmarkeder blevet udsat for et stort pres fra begyndelsen af oktober 2008.
            
         
               (2)
            
            
               De ungarske myndigheder vedtog i oktober 2008 et omfattende økonomisk-politisk program med det formål at genskabe investorernes tillid og lette de foregående ugers pres på Ungarns finansielle markeder. Dette program omfatter foranstaltninger, som skal sikre tilstrækkelig likviditet og finansiering i banksystemet, foranstaltninger, som skal sikre tilstrækkelig kapitalisering af bankerne, samt planer med det formål at sikre finanspolitisk stabilitet og dæmme op for finansieringsbehovene. Den ungarske regering reviderede bl.a. sit underskudsmål for 2008 til 3,4 % af BNP i forhold til et budgetteret mål på 4 % af BNP og for 2009 fra 3,2 % af BNP til 2,6 % af BNP. Dette økonomiske program og især de finanspolitiske mål vil blive afspejlet i regeringens budget samt i konvergensprogrammet, som også indeholder andre politiske foranstaltninger og strukturelle reformer.
            
         
               (3)
            
            
               Rådet gennemgår regelmæssigt de økonomiske politikker, der gennemføres af Ungarn, navnlig i forbindelse med den årlige gennemgang af Ungarns opdaterede konvergensprogram og gennemførelsen af det nationale reformprogram, den regelmæssige gennemgang af de fremskridt, Ungarn har gjort i relation til Rådets henstilling vedrørende proceduren i forbindelse med uforholdsmæssigt store underskud, samt i forbindelse med konvergensrapporten.
            
         
               (4)
            
            
               Til trods for den ventede forbedring på de løbende poster står Ungarn over for betydelige finansieringsbehov i 2008 og 2009 (anslået til omkring 20 mia. EUR), idet den seneste udvikling på de finansielle markeder tyder på, at der kan ske en betydelig forværring af kapital- og finansposterne i takt med den hurtigere nettofrastrømning af porteføljeinvesteringer.
            
         
               (5)
            
            
               De ungarske myndigheder har anmodet om omfattende finansiel bistand fra Fællesskabet, internationale finansielle institutioner og andre lande med henblik på at understøtte stabiliteten af betalingsbalancen og bringe valutareserverne op på et rimeligt niveau.
            
         
               (6)
            
            
               Ungarns betalingsbalance er udsat for en alvorlig trussel, som berettiger, at Fællesskabet hurtigt yder gensidig bistand —
            
         VEDTAGET FØLGENDE BESLUTNING:
   Eneste artikel
   Fællesskabet yder gensidig bistand til Ungarn.
   Denne beslutning er rettet til medlemsstaterne. Den offentliggøres i Den Europæiske Unions Tidende.
   
      Udfærdiget i Bruxelles, den 4. november 2008.
      
         
            På Rådets vegne
         
         A. VONDRA
         
         
            Formand